RAPORT AL COMISIEI CĂTRE PARLAMENTUL EUROPEAN, CONSILIU, COMITETUL ECONOMIC ȘI SOCIAL EUROPEAN ȘI COMITETUL REGIUNILOR

cu privire la bilanțul funcționării Regulamentului (CE) nr. 717/2007 al Parlamentului European și al Consiliului din 27 iunie 2007 privind roamingul în rețelele publice de comunicații mobile în interiorul Comunității, astfel cum a fost modificat prin Regulamentul (CE) nr. 544/2009

CUPRINS

1. Introducere 3

2. Context 4

2.1. Regulamentul în vigoare 4

2.2. Privire de ansamblu asupra pieței 4

2.3. Evoluția situației de la adoptarea regulamentului 5

2.4. Procedura de consultare 6

3. Reexaminare 7

3.1. Atingerea obiectivelor 7

3.2. Introducerea de măsuri structurale 8

3.3. Extinderea domeniului și prelungirea perioadei de aplicare a regulamentului 9

4. Concluzie 11

1. INTRODUCERE

Strategia Europa 2020[1] vizează să garanteze transformarea UE „într-o economie inteligentă, durabilă și favorabilă incluziunii, caracterizată prin niveluri ridicate de ocupare a forței de muncă, productivitate și coeziune socială”. Un element fundamental al acestei noi strategii este Agenda digitală pentru Europa[2] (ADE), care definește o serie de obiective-cheie de performanță pentru realizarea pieței unice digitale. În ceea ce privește serviciile internaționale de roaming mobil, obiectivul este ca „diferența dintre tarifele de roaming și cele naționale [trebuie] să se apropie de zero în 2015”[3]. Acest obiectiv va fi atins în cazul în care concurența pe piețele de comunicații mobile va oferi consumatorilor opțiunea de a alege, rapid și ușor, un serviciu de roaming la un nivel al prețului care să corespundă sau să fie sensibil egal cu cel al tarifului național concurențial.

Necesitatea luării de măsuri în vederea soluționării problemelor în materie de roaming, pentru a transforma piața unică într-o realitate concretă pentru cetățenii și întreprinderile din Europa, este reflectată și în Actul privind piața unică adoptat de Comisie la 13 aprilie 2011. Piața unică digitală este identificată în Actul privind piața unică ca fiind unul dintre instrumentele-cheie de deblocare a potenţialului pieţei unice în ceea ce privește creșterea, crearea de locuri de muncă și consolidarea încrederii cetățenilor, inclusiv atunci când este vorba de serviciile de comunicații mobile de pe întreg teritoriul Europei.

Regulamentul (CE) nr. 717/2007 [modificat prin Regulamentul (CE) nr. 544/2009 privind roamingul în rețelele publice de telefonie mobile (denumit în continuare „regulamentul”)], care a intrat în vigoare în iunie 2007, va expira la 30 iunie 2012, cu excepția cazului în care este prelungit – posibil în formă modificată – de Parlament și de Consiliu, în baza unei propuneri a Comisiei. Regulamentul prevede reexaminarea de către Comisie a funcționării acestuia și prezentarea unui raport Parlamentului European și Consiliului până la 30 iunie 2011. În temeiul articolului 11 din regulament, responsabilitatea Comisiei este de a evalua dacă regulamentul și-a îndeplinit obiectivele; acestea constau în a se asigura că consumatorii nu plătesc prețuri excesive pentru serviciile de roaming furnizate la nivelul întregii UE, în comparație cu prețurile naționale concurențiale, contribuind astfel la buna funcționare a pieței interne și garantând, în același timp, un nivel înalt de protecție a consumatorilor, promovând concurența și transparența pe piață și oferind atât stimulente pentru inovare, cât și o alegere variată consumatorului.

Prezentul raport conține rezultatele reexaminării efectuate de Comisie cu privire la funcționarea regulamentului și explică principalele modificări de politică propuse pentru punerea în practică a concluziilor sale. El este însoțit de o propunere legislativă de modificare corespunzătoare a regulamentului. Propunerea legislativă și evaluarea impactului aferentă acesteia conțin explicațiile detaliate și prezintă raționamentul subiacent. La fel ca și în cazul regulamentului în sine, temeiul juridic al noii propuneri este articolul 114 din Tratatul privind funcționarea Uniunii Europene (fostul articol 95 din Tratatul de instituire a Comunității Europene).

2. CONTEXT

2.1. Regulamentul în vigoare

Dată fiind structura specifică a pieței de roaming și caracterul său transfrontalier, autoritățile naționale de reglementare au recunoscut deja în 2005 că nu dispun de instrumentele adecvate pentru a aborda eficient problemele concurențiale care stau la baza prețurilor ridicate ale serviciilor de roaming. Ele au subliniat de asemenea că întreprinderea de acțiuni divergente de către statele membre ar fi ineficace și ar periclita edificarea și funcționarea pieței interne.

Prin urmare, pentru ca problema tarifelor ridicate pentru serviciile de roaming să fie soluționată în mod sigur, armonizat și prompt, s-au luat măsuri la nivelul UE sub forma unui prim regulament privind roamingul în rețelele publice de telefonie mobilă pe teritoriul Uniunii Europene (denumit în continuare „Regulamentul privind roamingul”), care a fost adoptat de Parlamentul European și Consiliu în iunie 2007. Regulamentul privind roamingul reglementează tarifele cu ridicata și cu amănuntul pentru serviciile de voce în roaming prin stabilirea unor plafoane tarifare („eurotarifele”) ale căror niveluri scad de la an la an. Operatorii sunt obligați să ofere un eurotarif, dar ei rămân liberi să furnizeze oferte cu amănuntul alternative pentru serviciile de roaming.

În iulie 2009, a fost adoptat un regulament revizuit, care a prelungit perioada de valabilitate a regulamentului inițial și a extins domeniul său de aplicare în vederea reglementării tarifelor cu ridicata și cu amănuntul pentru serviciile de SMS în roaming și a tarifelor cu ridicata pentru serviciile de date în roaming. Acesta a introdus, totodată, măsuri pentru îmbunătățirea în continuare a transparenței. Acest regulament revizuit este valabil până la 30 iunie 2012. Deși regulamentul este instituit pentru o perioadă limitată, se stipulează că în urma unei evaluări care urmează să fie efectuată de Comisie, el poate suferi modificări atât în ceea ce privește perioada de valabilitate, cât și conținutul.

Între timp, Comisia trebuie să monitorizeze funcționarea regulamentului și să raporteze concluziile către Parlamentul European și Consiliu. În iunie 2010[4], Comisia a adoptat un raport intermediar referitor la funcționarea Regulamentului privind serviciile de roaming.

2.2. Privire de ansamblu asupra pieței

Piața serviciilor de roaming mobil din UE se poate împărți în trei segmente: serviciile de voce, serviciile de SMS și serviciile de date de banda largă. În ceea ce privește dimensiunea, în 2009, piața cu amănuntul a serviciilor de roaming din UE reprezenta 4,777 miliarde EUR în venituri (71 % pentru serviciile de voce, 17 % pentru serviciile de date și aproximativ 11 % pentru serviciile de SMS). În cazul pieței cu ridicata a serviciilor de roaming, cifrele diferă doar în mică măsură: serviciile de voce, serviciile de SMS și serviciile de date reprezentând 69 %, 15 % și, respectiv, 16 % din totalul veniturilor non-group cu ridicata. În 2009, piața cu ridicata avea o valoare totală de 1,253 miliarde EUR.

Veniturile serviciilor de roaming (piața cu amănuntul și piața cu ridicata) reprezintă aproximativ 3,68 % din totalul pieței comunicațiilor mobile din UE, a cărei valoare totală, în 2008, era de aproximativ 164 miliarde EUR. Între 2007 și 2009, veniturile serviciilor de voce în roaming au scăzut în mod semnificativ, atât din cauza prețurilor mai scăzute, cât și din cauza volumelor de trafic reduse (-3,2%). În cazul serviciilor de SMS în roaming, impactul regulamentului se observă deja cu claritate, deoarece față de 2008, veniturile totale din 2009 au scăzut semnificativ, în ciuda unei creșteri considerabile a volumului (+ 23,1%). În fine, în ceea ce privește serviciile de date, creșterea de 43,6% a volumului între 2008 și 2009, combinată cu scăderea prețurilor cu ridicata datorită regulamentului, a condus la o scădere generală a veniturilor. Cu toate acestea, la nivelul pieței cu amănuntul, unde nu au fost instituite plafoane tarifare pentru serviciile de date în roaming, veniturile totale din 2009 au rămas la același nivel ca în 2008.

2.3. Evoluția situației de la adoptarea regulamentului

Comisia a urmărit cu atenție evoluțiile de pe piața serviciilor de roaming, remarcând în raportul său intermediar[5] privind funcționarea Regulamentului nivelul insuficient de dezvoltare al concurenței la acea dată. În raportul respectiv, Comisia a concluzionat că, în general, punerea în aplicare a Regulamentului privind roamingul s-a derulat în bune condiții, iar operatorii au respectat noile dispoziții. Consumatorii beneficiază de reduceri ale prețurilor la serviciile de voce și de SMS în roaming, ei bucurându-se de asemenea de o transparență sporită și de protecție împotriva șocurilor facturii.

Cu toate acestea, atât prețurile medii oferite de operatori conform eurotarifului, cât și tarifele alternative se grupează în jurul valorii plafoanelor reglementate. Prețurile serviciilor de date în roaming au scăzut și ele, dar consumatorii nu pot încă beneficia pe deplin de reducerile înregistrate la nivelul prețurilor cu ridicata. Personalul Comisiei a continuat să colaboreze îndeaproape cu Organismul autorităților europene de reglementare în domeniul comunicațiilor electronice (OAREC), succesorul Grupului entităților europene de reglementare ( European Regulators Group – ERG), care a și-a adus o contribuție extrem de valoroasă la monitorizarea continuă de către Comisie a Regulamentului privind roamingul, precum și la prezenta revizuire a regulamentului.

Articolul 11 din Regulamentul privind roamingul prevede în mod explicit obligația Comisiei de a avea în vedere o analiză efectuată de OAREC, atunci când examinează metode care ar putea fi folosite pentru crearea unei piețe interne concurențiale pentru serviciile de roaming, în cazul în care aceste metode nu constau în reglementarea prețurilor. Pentru a-și îndeplini această obligație, OAREC a publicat în decembrie 2010 o analiză completă a efectelor Regulamentului privind roamingul, însoțită de punctele sale de vedere referitoare la eventuale abordări viitoare în materie de reglementare[6].

În raportul său, OAREC consideră că, atât la nivelul pieței cu ridicata, cât și la nivelul pieței cu amănuntul, există încă probleme structurale care tind să atenueze concurența și să favorizeze prețurile apropiate de plafonul tarifar. OAREC consideră de asemenea că regulamentul actual trebuie extins și că trebuie menținută o anumită formă de reglementare, deoarece, în circumstanțele actuale, eliminarea regulamentului riscă să provoace o nouă creștere a prețurilor.

Pe lângă exercițiul general de colectare de date lansat de OAREC și amintit mai sus, toate autoritățile naționale de reglementare au furnizat direct Comisiei date personalizate specifice operatorilor, în cadrul propriului exercițiu general de monitorizare. Aceste date exhaustive au permis construirea unui model economic, care permite evaluarea impactului actualului regulament, precum și a impactului economic al opțiunilor strategice formulate în prezentul raport.

Serviciile Comisiei au organizat, de asemenea, numeroase întâlniri cu operatorii de comunicații mobile în perioada reexaminării Regulamentului privind roamingul. În numele Comisiei[7], a fost realizat un studiu privind opțiunile de abordare a problemelor legate de concurența pe piața serviciilor de roaming din UE.

2.4. Procedura de consultare

La 8 decembrie 2010, Comisia a lansat o amplă consultare publică având ca scop colectarea de opinii referitoare la reexaminarea Regulamentului privind roamingul. Rata de răspuns a fost ridicată, în total primindu-se aproximativ 90 de contribuții.

Majoritatea răspunsurilor pleda în favoarea menținerii intervenției reglementare dincolo de orizontul 2012. Răspunsurile jucătorilor din sector au fost eterogene: majoritatea a recunoscut caracterul inevitabil al menținerii reglementării, în timp ce anumite voci au susținut că, datorită nivelului pe care l-a atins concurența, o intervenție de natură reglementară nu s-ar justifica pe viitor. Majoritatea respondenților a recunoscut faptul că regulamentul actual a creat cu succes beneficii pentru consumatori. Pe de altă parte, puțini au fost cei care au susținut că, de la intrarea în vigoare a regulamentului, concurența a fost mai puternică. În special reprezentanții întreprinderilor din sector s-au arătat sceptici în legătură cu capacitatea modelului actual de a încuraja concurența.

Comisia propusese o serie de opțiuni privind viitoare abordări în materie de reglementare. Conform regulamentului, printre acestea se numărau și metode, altele decât reglementarea prețurilor, care ar putea fi utilizate pentru crearea unei piețe interne a serviciilor de roaming, cum ar fi de exemplu eventuale soluții structurale la problema absenței concurenței pe piața serviciilor de roaming. Părțile interesate au evaluat aceste opțiuni alternative, dar opiniile au fost destul de divergente. Un număr de operatori de rețea și de autorități naționale au exprimat rezerve în ceea ce privește soluțiile structurale, pe care le-au considerat costisitoare, lente și dificil de implementat. Obligația acordării de acces operatorilor rețelelor mobile virtuale ( Mobile Virtual Network Operators – MVNO) a fost percepută mai neutru, iar unele răspunsuri (provenind de la operatori de talie redusă) au subliniat potențialul acesteia de stimulare a concurenței. Majoritatea grupurilor de părți interesate s-a manifestat în favoarea menținerii actualului model al plafoanelor tarifare.

Majoritatea operatorilor s-a opus reglementării pieței cu amănuntul a serviciilor de date în roaming, în timp ce consumatorii, statele membre și alte părți interesate au sprijinit această abordare. În cazul în care un astfel de regulament ar fi propus, operatorii de rețea au sugerat introducerea unui plafon al prețurilor cu amănuntul de natură să creeze flexibilitate pe această piață nouă și emergentă. Alte părți interesate (state membre, reprezentanți ai consumatorilor și anumiți MVNO) au argumentat că diferența dintre prețul cu amănuntul și plafonul tarifar al prețurilor cu ridicata era prea mare, fapt ce demonstrează absența concurenței la momentul respectiv. Marea majoritate a părților interesate a recunoscut faptul că tehnologiile actuale nu oferă la ora actuală un înlocuitor viabil pentru roaming.

3. REEXAMINARE

Ținând cont de obiectivele Strategiei Europa 2020 și ale Agendei digitale pentru Europa și cu trimitere la concluziile raportului intermediar privind serviciile de roaming publicat în iunie 2010, obiectivul acestei reexaminări este îmbunătățirea funcționării și promovarea în continuare a dezvoltării pieței unice digitale în ceea ce privește serviciile de roaming la scara întregii UE.

3.1. Atingerea obiectivelor

Comisia continuă să monitorizeze evoluțiile de pe piața serviciilor de roaming. Nivelul prețurilor serviciilor de roaming a scăzut în mod constant în ultimii ani, dar acest fapt se datorează în principal reglementării prețurilor cu ridicata și cu amănuntul. După cum se preciza și în raportul intermediar al Comisiei din iunie 2010[8], pentru serviciile de voce și de SMS, se consideră că măsura în care operatorii oferă prețuri inferioare nivelului plafoanelor reglementate reprezintă un indicator esențial al nivelului concurenței pe piață. Tarifele medii din UE rămân însă, în general, foarte aproape de plafoanele tarifare stabilite prin regulamentul de modificare din 2009, cu unica excepție a tarifelor cu ridicata ale serviciilor de date în roaming. Prin urmare, tarifele serviciilor de roaming rămân ridicate pentru consumatorii europeni – mult mai ridicate decât cele practicate la nivel național – și nu reflectă costurile subiacente de furnizare a acestor servicii. În special tarifele cu amănuntul pentru serviciile de date în roaming sunt uneori de până la șapte ori mai mari decât tarifele cu ridicata[9].

Serviciile de date în roaming sunt singurele servicii în cazul cărora taxele vamale nu sunt reglementate în prezent la nivelul pieței cu amănuntul. Cu toate că s-a constatat o reducere a tarifelor atât la nivelul prețurilor cu ridicata, cât și la cel al prețurilor cu amănuntul, după introducerea plafonului tarifar pe piața cu ridicata, scăderea prețurilor cu ridicata nu pare să se fi reflectat în nivelul prețurilor cu amănuntul. În consecință, marjele realizate de operatorii de comunicații mobile sunt în continuare foarte ridicate.

Măsurile în favoarea transparenței luate până în prezent au fost bine primite de consumatori; ele au sporit gradul de sensibilizare al acestora în ceea ce privește prețurile serviciilor de roaming, și le-au permis o verificare mai exactă a facturilor.

Cât despre situația concurențială a operatorilor de talie mai redusă, s-a observat că la ora actuală nu toți beneficiază de acces la rețea pentru furnizarea serviciilor de roaming, în special operatorii rețelelor mobile virtuale, care nu au întotdeauna acces la acordurile comerciale. Deși recent au fost elaborate câteva proceduri alternative, cum ar fi de pildă internalizarea și localizarea[10], care ar putea crea o anumită presiune concurențială asupra tarifelor cu ridicata ale serviciilor de roaming, nu se preconizează ca aceste proceduri să devină înlocuitori deplini ai serviciilor de roaming.

În concluzie, în momentul de față, forțele pieței concurențiale nu sunt suficient dezvoltate, iar prețurile se grupează deocamdată în jurul valorii plafoanelor. Această lipsă de presiune concurențială se face încă simțită, atât la nivelul pieței cu ridicata, cât și la cel al pieței cu amănuntul, în special datorită faptului că problemele structurale, cum ar fi barierele la intrarea pe piață și costurile ridicate legate de schimbarea operatorului, care predomină pe piața serviciilor de roaming, au rămas nerezolvate. Prin urmare, există un risc real ca, în situația în care se permite ca regulamentul să expire, tarifele să crească. Acesta demonstrează, de asemenea, necesitatea adoptării unei abordări diferite în materie de reglementare. Într-adevăr, abordarea actuală constând în reglementarea prețurilor nu a soluționat problemele structurale ale pieței serviciilor de roaming și prin urmare nu oferă o soluție de durată, deși se poate afirma că a condus la importante reduceri de preț pentru consumatori în cursul perioadei în cauză.

În ceea ce privește alternativele la serviciile de roaming, niciuna dintre tehnologiile disponibile în prezent nu este considerată de consumatori ca fiind un substitut viabil al serviciilor de roaming. Prin urmare, este foarte puțin probabil ca ele să aibă vreun impact asupra presiunii concurențiale exercitate asupra prețurilor serviciilor de roaming în viitor.

3.2. Introducerea de măsuri structurale

Conform articolului 11 din Regulamentul privind serviciile de roaming, Comisia are obligația de a evalua metode, altele decât reglementarea prețurilor, care ar putea fi folosite pentru crearea unei piețe interne concurențiale pentru serviciile internaționale de roaming. Prin urmare, Comisia a procedat la efectuarea unei analize detaliate a diferitelor opțiuni de politică; această analiză figurează în evaluarea impactului care însoțește prezenta comunicare. În vederea sporirii eficacității dinamicii pieței serviciilor de roaming și pe baza evaluării avantajelor și dezavantajelor diferitelor opțiuni propuse, Comisia propune introducerea următoarei combinații de soluții structurale, care vizează atât componenta cererii, cât și pe cea a ofertei de pe piața serviciilor de roaming.

Măsuri cu impact probabil la nivelul consumatorilor (componenta cererii)

Absența presiunii concurențiale asupra tarifelor cu amănuntul ale serviciilor de roaming poate fi explicată printr-o serie de factori. În primul rând, operatorii nu sunt stimulați suficient pentru a concura, deoarece, în general, serviciile de roaming sunt oferite ca parte a unui pachet mai mare de servicii de comunicații mobile, care include serviciile mobile naționale; prin urmare, serviciile de roaming nu pot fi folosite ca instrument de atragere a unor noi clienți. Costurile ridicate legate de schimbarea operatorului și lipsa de alternative adecvate împiedică și ele dezvoltarea de oferte concurențiale alternative. OAREC consideră de asemenea că, în cadrul pieței cu amănuntul, concurența se concentrează în principal pe serviciile naționale, iar caracteristicile actuale ale pieței cu amănuntul nu oferă suficiente stimulente furnizorilor de servicii cu amănuntul pentru a concura agresiv în ceea ce privește oferta de servicii de roaming. Prin urmare, lărgirea ofertei de servicii adresate consumatorilor și mărirea transparenței tarifelor pentru serviciile de roaming vor contribui la crearea, în sfârșit, a unor condiții propice intensificării concurenței la nivelul pieței cu amănuntul.

Propunere

1. Impunerea vânzării separate („decuplare”) a serviciilor de roaming în piața internă

Propunerea Comisiei constă în a li se permite consumatorilor să opteze pentru neincluderea implicită a serviciilor de roaming în oferta furnizorului de servicii naționale și să aleagă un alt operator național doar pentru serviciile de roaming. De fiecare dată când consumatorul se află în roaming, serviciul de roaming cu amănuntul se va comuta automat la acest furnizor alternativ.

Se preconizează ca această măsură să aibă un impact pozitiv asupra concurenței la nivelul pieței cu amănuntul, prin facilitarea schimbării operatorului și prin mărirea elasticității cererii, datorită gradului sporit de sensibilizare a consumatorilor în ceea ce privește serviciile de roaming la momentul contractării abonamentelor. Ea va favoriza totodată creșterea transparenței și apariția unor oferte de preț alternative mai ușor de comparat.

Măsură cu posibil impact asupra structurii pieței (componenta ofertei)

Pentru ca introducerea vânzării separate a serviciilor de roaming la nivelul pieței cu amănuntul să fie cu adevărat eficientă, ea trebuie să fie combinată cu o obligație de acces care va facilita pătrunderea pe piață a jucătorilor existenți sau a unora noi, cum ar fi furnizorii de servicii transfrontaliere de roaming, pentru sporirea dinamicii concurențiale la nivelul pieței cu amănuntul.

Propunere

2. Facilitarea intrării pe piață prin impunerea accesului cu ridicata la serviciile de roaming

Comisia propune introducerea unei obligații pentru operatorii de rețea de a satisface toate cererile rezonabile de acces cu ridicata pentru furnizarea serviciilor de roaming.

Acest lucru va facilita dezvoltarea unor oferte de roaming alternative, provenind în special de la operatorii de talie redusă și de la MVNO. Operatorii MVNO vor fi într-adevăr în măsură să negocieze acorduri de roaming direct cu operatorii rețelelor de comunicații mobile din alte state membre, sau să obțină un acces cu ridicata reglementat la serviciile de roaming, de la operatorii rețelelor de comunicații mobile din țara lor de origine.

Mai mult, aceasta va mări presiunea concurențială asupra pieței cu ridicata, încurajând prin urmare operatorii să ofere servicii cu ridicata la cel mai mic preț posibil.

Această măsură, coroborată cu prima soluție structurală privind decuplarea propusă mai sus, va deschide totodată noi oportunități de afaceri pentru operatorii de talie redusă, permițându-le să ofere servicii transfrontaliere de roaming și contribuind astfel la buna funcționare a pieței unice digitale.

3.3. Extinderea domeniului și prelungirea perioadei de aplicare a regulamentului

Prelungirea regulamentului până în 2022

Comisia propune ca perioada de valabilitate a actualului regulament să fie prelungită cu 10 ani, până la 30 iunie 2022. Se preconizează că soluțiile structurale menționate anterior vor necesita timp pentru a fi puse în aplicare și pentru a produce efecte pe piață. Prin urmare, Regulamentul prevede plafoane tarifare tranzitorii, care urmează a fi menținute în scopul de a asigura un nivel ridicat de protecție a consumatorilor și în perioada intermediară, înainte ca soluțiile structurale să producă efecte. În cazul prețurilor cu amănuntul, plafoanele tarifare ar trebui să se aplice în principiu până la 30 iunie 2016. Ele ar putea fi însă eliminate mai devreme, dacă datele de piață demonstrează un grad suficient de dezvoltare a concurenței. În ceea ce privește prețurile cu ridicata, plafoanele ar trebui în principiu menținute pe întreg parcursul perioadei de reglementare, cu scopul de a garanta suficientă stabilitate nou-intraților pe piață. Ele ar putea fi de asemenea eliminate, dacă datele de piață demonstrează un grad suficient de dezvoltare a concurenței.

Comisia propune să efectueze o evaluare a funcționării regulamentului în 2015, adică la un an după expirarea termenului limită pentru punerea completă în aplicare a măsurilor structurale şi cu un an înainte de expirarea prevăzută a plafoanelor tarifare pentru prețurile cu amănuntul. Evaluarea va examina în special impactul acestor măsuri asupra nivelului concurenţei de pe pieţele serviciilor de roaming. Dacă în urma evaluării rezultă că măsurile structurale prevăzute de regulament nu sunt suficiente pentru a promova concurenţa pe pieţele serviciilor de roaming în beneficiul consumatorilor europeni, Comisia va face propuneri corespunzătoare Parlamentului European şi Consiliului pentru soluționarea acestei situaţii. Comisia trebuie să examineze, în special, dacă se impune modificarea măsurilor structurale sau prelungirea duratei de aplicare a vreunuia dintre plafonele tarifare tranzitorii prevăzute pentru prețurile cu amănuntul. După 2015, Comisia va efectua, la intervale regulate, o evaluare a funcționării regulamentului și în lumina progreselor tehnologice, înainte de expirarea acestuia în 2022.

Plafon tarifar de salvgardare la nivelul pieței cu amănuntul până în 2016 și extinderea la serviciile de date în roaming

În ceea ce privește piața cu amănuntul, această combinație de măsuri structurale ar trebui să conducă la o soluție concurențială durabilă la problema tarifelor excesive de roaming, fără a mai fi necesară reglementarea tarifară pe termen lung. Având însă în vedere timpul necesar punerii în aplicare a acestor soluții, trebuie garantată protecția neîntreruptă a consumatorilor față de tarifele excesive de roaming prin menținerea, în cazul tuturor serviciilor, a unor plafoane tranzitorii de salvgardare la un nivel corespunzător pentru o anumită perioadă de timp. Aceste plafoane tranzitorii vor fi stabilite la un nivel suficient de ridicat pentru a nu denatura avantajele concurențiale potențiale ale soluțiilor structurale; ele ar putea fi complet eliminate în momentul în care soluțiile structurale vor furniza beneficii reale pentru consumatori grație intensificării concurenței.

În plus, în reexaminarea sa, Comisia a concluzionat că, în pofida impunerii unui plafon tarifar în cazul prețurilor cu ridicata ale serviciilor de date, prețurile cu amănuntul sunt încă foarte mari. În domeniul serviciilor de date, reducerea tarifelor cu ridicata nu pare să se fi reflectat în nivelul prețurilor cu amănuntul și în ciuda tuturor măsurilor de transparență introduse în 2009, consumatorii continuă să se confrunte cu prețuri cu amănuntul ridicate pentru serviciile de date în roaming. Această concluzie este împărtășită și de OAREC, care a observat că presiunea concurențială asupra prețurilor cu amănuntul ale serviciilor de date în roaming nu este suficient de puternică pentru a reduce prețurile la niveluri concurențiale rezonabile și recomandă, în consecință, o intervenție de natură reglementară pentru a reduce prețurile cu amănuntul ale serviciilor de date, așa cum s-a întâmplat în cazul serviciilor de voce și de SMS.

Propunere

3. Menținerea unei plase de siguranță tranzitorii pentru prețurile cu amănuntul până la 30 iunie 2016, cu un nou plafon tarifar pentru prețurile cu amănuntul ale serviciilor de date în roaming

Plafoanele tarifare tranzitorii pentru prețurile cu amănuntul vor fi treptat reduse, până în momentul implementării soluțiilor structurale (în 2014), după care plafoanele de salvgardare vor rămâne stabile timp de încă doi ani, până la 30 iunie 2016. Plafoanele tarifare pentru prețurile cu amănuntul vor fi ulterior eliminate; ele ar putea dispărea chiar mai curând, în cazul în care datele de piață demonstrează un grad suficient de dezvoltare a concurenței.

În cadrul evaluării care urmează să fie efectuate în 2015, Comisia va determina dacă măsurile structurale propuse sunt suficiente pentru promovarea concurenţei pe pieţele serviciilor de roaming. În caz contrar, Comisia va face propuneri adecvate pentru soluționarea acestei situaţii. Comisia trebuie să examineze, în special, dacă se impune modificarea măsurilor structurale sau prelungirea duratei de aplicare a vreunuia dintre plafonele tarifare tranzitorii.

Comisia propune ca aplicarea mecanismului plafoanelor tarifare de salvgardare să fie extinsă la serviciile de date în roaming. Pentru furnizarea unui serviciu de date în roaming reglementat căruia i se aplică un eurotarif, furnizorul din țara de origine va avea obligația de a utiliza kilobyte-ul ca unitate de bază pentru facturarea către consumatorii serviciului de roaming (cu excepția cazului în care clientul optează pentru un plan tarifar).

În plus, măsurile privind transparența și facturarea la unitate prevăzute de actualul regulament vor continua să se aplice, cu unele modificări.

Extinderea sistemului plafoanelor tarifare la piața cu ridicata până în 2022

Pentru asigurarea neîntreruptă a unor condiții de concurență echitabile, în special în cazul nou-intraților pe piața cu ridicata a serviciilor de roaming decuplate, vor trebui menținute plafoanele tarifare aplicate prețurilor cu ridicata pe toată durata noului regulament. Întrucât măsurile structurale vor fi bine implementate, va fi posibilă eliminarea acestor plafoane înainte de 2022, în cazul în care datele de piață demonstrează un grad suficient de dezvoltare a concurenței. În această privință, este important de precizat faptul că piața cu ridicata a serviciilor de date în roaming prezintă un plus de dinamism față de piețele cu ridicata ale serviciilor de voce și de SMS.

Propunere

4. Menținerea sistemului plafoanelor tarifare pentru prețurile cu ridicata până în 2022

Plafoanele tarifare pentru prețurile cu ridicata vor fi menținute și vor fi reduse, an după an, urmând o traiectorie descendentă abruptă, până la 30 iunie 2015, după care vor rămâne stabile până la expirarea noului regulament în 2022.

Plafoanele tarifare pentru prețurile cu ridicata ar putea fi eliminate înainte de expirarea noului regulament, în cazul în care datele de piață demonstrează un grad suficient de dezvoltare a concurenței.

4. CONCLUZIE

Din această reexaminare reiese că măsurile introduse prin Regulamentul privind roamingul au permis consumatorilor să beneficieze de avantaje semnificative, atât în ceea ce privește reducerea prețurilor, cât și în ceea ce privește creșterea transparenței în ultimii ani. Dar în ciuda rezultatelor pozitive obținute, dinamica pieței internaționale a roamingului nu a înregistrat suficiente schimbări, ceea ce demonstrează limitele modelului actual în ceea ce privește capacitatea sa de a încuraja concurența și de a asigura o soluție durabilă la problema serviciilor de roaming.

Mai mult, după cum confirmă analiza OAREC, nu se așteaptă ca simplul joc al forțelor pieței să fie suficient pentru a determina o scădere semnificativă a prețurilor serviciilor de roaming în anii următori. Necesitatea menținerii intervenției reglementare după orizontul anului 2012 este deci evidentă.

Comisia propune revizuirea regulamentului, prin introducerea de măsuri structurale de favorizare a concurenței și prelungirea valabilității acestuia până la 30 iunie 2022. Scopul măsurilor structurale propuse este de a aborda această problemă la bază, și anume absența concurenței și posibilitățile reduse de alegere ale consumatorului, care se află în centrul problemei prețurilor ridicate ale serviciilor de roaming. Pentru aceasta va trebui, pe de o parte, să se garanteze faptul că piața este deschisă diferitelor tipuri de furnizori (mărind astfel numărul ofertelor de roaming), iar pe de altă parte, să se asigure un grad sporit de sensibilizare a consumatorilor în ceea ce privește serviciile de roaming și o lărgire a ofertei de servicii adresate consumatorilor, permițându-le acestora să achiziționeze servicii de roaming și ca serviciu de sine stătător.

Este de așteptat ca aceste măsuri să conducă la o soluție concurențială durabilă la problema pieței serviciilor de roaming, deoarece se consideră că presiunea concurențială promovată prin aceste măsuri va fi suficientă, în viitor, pentru a garanta un nivel scăzut al prețurilor cu amănuntul fără necesitatea unei reglementări pe termen lung. Aceste soluții structurale vor necesita însă timp pentru a fi puse în aplicare și a oferi rezultate, motiv pentru care Comisia Europeană propune menținerea plafoanelor tarifare pentru prețurile cu ridicata până în momentul atingerii unui nivel suficient de dezvoltare al concurenței pe piață și menținerea plafoanelor de salvgardare pentru prețurile cu amănuntul pentru o perioadă de timp limitată, în vederea asigurării stabilității și previzibilității pentru agenții economici și a protecției consumatorilor. În plus, se propune extinderea aplicării plafoanelor tarifare tranzitorii pentru prețurile cu amănuntul la furnizarea cu amănuntul a serviciilor de date în roaming.

Piețele serviciilor de roaming prezintă caracteristici unice care justifică luarea unor măsuri excepționale. În consecință, această intervenție trebuie să fie limitată în timp și să expire la 30 iunie 2022. Comisia va prezenta cu regularitate un raport Consiliului și Parlamentului, ținând cont de avizul OAREC, referitor la funcționarea regulamentului și, după caz, va propune eventuale modificări (inclusiv posibilitatea extinderii duratei de aplicare a oricăruia dintre plafoanele tarifare tranzitorii prevăzute pentru prețurile cu amănuntul).

Comisia intenționează să depună toate eforturile necesare pentru a asista Parlamentul European și Consiliul în vederea obținerii unui acord, în cel mai scurt timp posibil, cu privire la punctele sus-menționate, astfel încât utilizatorii europeni ai serviciilor de comunicații mobile să poată beneficia de aceste propuneri până la 1 iulie 2012. Acest lucru este important pentru a răspunde așteptărilor legitime ale cetățenilor și pentru a se asigura că UE continuă să ofere rezultate concrete.

[1] A se vedea Comunicarea Comisiei: EUROPA 2020 –– O strategie europeană pentru o creștere inteligentă, durabilă și favorabilă incluziunii, COM(2010) 2020, 3.3.2010.

[2] A se vedea Comunicarea Comisiei: O Agendă digitală pentru Europa, COM(2010)245 final/2 din 26.8.2010.

[3] A se vedea Agenda digitală, anexa 2.

[4] Comunicare a Comisiei către Parlamentul European, Consiliu, Comitetul Economic și Social European și Comitetul Regiunilor privind raportul intermediar cu privire la stadiul de dezvoltare a serviciilor de roaming în Uniunea Europeana, COM (2010) 356 final, 29.6.2010.

[5] A se vedea COM(2010) 356 final, 29.6.2010.

[6] Bor (10) 58 BEREC Report on International Mobile Roaming Regulation (Raportul OAREC referitor la serviciile mobile de roaming internaționale).

[7] http://ec.europa.eu/information_society/activities/roaming/docs/cons11/wik_report_final.pdf.

[8] A se vedea COM (2010) 356 final, 29.6.2010.

[9] Pentru detalii suplimentare referitoare la calcul, a se vedea evaluarea impactului.

[10] A se vedea evaluarea impactului, pentru detalii suplimentare.